Николай Лилиев
Нощта ще ни изплаче свойте тайни…

chitanka.info

НОЩТА ще ни изплаче свойте тайни,

денят ще ни целуне като брат

и ние с тебе, две души незнайни,

ще полетим в незнаен свят.

Пред наший път светкавици ще минат,

изгубени по техните следи,

сред небесата вечни ще застинат

душите ни като звезди.

Загледани в далечните предели,

где гасне бавно затъмнена шир,

душите ни, мечти безплътнобели,

облъхвани от светъл мир,

сред свят покой, безпаметни ще питат:

кои са тия призрачни земи,

где вихрите крила бездомни сплитат

и като дъжд скръбта ръми?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.